Video: Pa, ek is hier vir jou | Maroela Media
'n Hartroerende advertensie van 'n seun wat vir sy pa sorg word weer wyd op sosiale media versprei. Die advertensie, vir Gillette, is aanvanklik in 2017 vrygestel.
Dis 'n klassieke verhaal van Kristian Rex, 'n man van New Jersey, wat na sy pa moet omsien. Sy pa het 'n beroerte gehad en kan meeste van sy daaglikse take nie self hanteer nie. Kristian is gewillig om hom te help – selfs om sy baard te skeer. Hy vertel dis vir hom 'n voorreg, omdat sy pa hom gehelp het toe hy klein was.
Die video wys die intieme oomblikke tussen pa en seun met tonele wat bekend sal wees vir enigiemand met bejaarde of sieklike ouers.
Die advertensie is aanvanklik gebruik om Gillette se "TREO" bekend te stel, die eerste skeermes ooit wat spesiaal ontwerp is vir versorgers wat iemand anders moet skeer.
Die advertensie is met verskeie toekennings bekroon.
Agentskap: Grey New York
Veldtog: Handle with Care
Mooiste, mooiste video.
Trane in my oë. Wens die kinders wil hul ouers waardeer en omsien na hulle. Ek sien ook om na my Pa en my Pa voel so sleg dat hy nie meer alles kan doen nie. En dan herhinner ek my pa dat hy het vir jare vir ons kinders gewerk en omgesien na ons. Nou is dit my beurt. En dis 'n groot voorreg vir my om na my Pa om te sien.
Hartroerend mooi! Hê jou ouers lief terwyl hulle nog op aarde is, daar is so baie eensame, vergete bejaardes wat nooit meer hulle kinders sien nie.
Wat n mooi filmpie. Wat n voorreg om iets vir jou ouers terug te kan doen. Hulle het hulle hande stompies gewerk om vir ons te voorsien. My ouers is albei al oorlede maar ek wens nog elke dag dat ek net nog n dag kon hê om hulle nog een keer te kon vertroetel. Gelukkig kon ek tot die einde vir albei ietsie terug gee vir die baie wat ek van alles van hule ontvang het in oorvloed.
Dis so mooi…..na my pa se beroerte moes ek hom ook help, selfs was, hom help aantrek. Sy kos klein gesny, soms met trane in my oë na hom gekyk….Maar ek het dit met liefde gedoen….en sou dit nog aanhou doen….as hy net nog by ons was. Kinders moet hul ouers waardeer.